https://www.gov.si/teme/ovcereja-in-kozjereja/

Ovčereja in kozjereja

Reja drobnice je tradicionalna kmetijska dejavnost in je do okolja najbolj prijazna reja rejnih živali. V Sloveniji drobnico redimo predvsem na območjih z omejenimi možnostmi za kmetijsko dejavnost.

**Reja drobnice v številkah**

Leta 1869 smo v Sloveniji redili 300.000 ovc in 150.000 koz. Nato je število upadalo do leta 1940, ko se je začelo višati in se nato v petdesetih in šestdesetih letih drastično zmanjšalo. Leta 1970 smo v Sloveniji redili le še slabo petino ovac v primerjavi z letom 1921, koze pa so praktično izginile s kmečkih dvorišč. Od leta 1980 do leta 2009 je število drobnice naraščalo. Leta 2009 smo v Sloveniji redili 138.108 ovc in 29.896 koz. Med leti 2009 in 2013 se je stalež drobnice zmanjševal in je od leta 2014 do danes na približno ustaljenem nivoju.

**Stalež drobnice** v letu 2021 je znašal 134.951 živali, od tega je bilo 119.267 ovc in 25.684 koz.

Prireja mesa drobnice k vrednosti slovenske kmetijske proizvodnje prispeva slab odstotek vrednosti (leta 2021 0,8 %), k vrednosti živinorejske proizvodnje pa slaba dva odstotka (leta 2021 1,9 %).

V Sloveniji je pomemben delež drobnice vključen v ekološko kontrolo. V letu 2021 je bilo v to kontrolo vključenih približno 30 % drobnice v Sloveniji.

Po zadnjih statističnih podatkih iz leta 2020, je od vseh 68.331 slovenskih kmetijskih gospodarstev, ovce redilo 5.017 (7,3 %), koze pa 3.379 (4,9 %) kmetijskih gospodarstev.

Skupna domača prireja mesa drobnice je v letu 2021 znašala 1.800 ton. Večina mesa je bila pridobljena z zakolom izven klavnic (več kot 91 %). Podobno je bilo tudi v preteklih letih.

Stopnja samooskrbe z mesom drobnice je 94 %. Ob tem je obseg zunanje trgovine še vedno skromen. Poraba mesa drobnice na prebivalca Slovenije je bila v letu 2021 le 0,91 kg in je še vedno za skoraj polovico manjša od povprečja porabe v EU (okrog 1,4 kg).

Cene mesa drobnice so zaradi majhnega obsega zunanje trgovine odvisne predvsem od ponudbe in povpraševanja na domačem trgu, torej trg deluje predvsem kot lokalni trg.

<https://www.gov.si/teme/prasicereja/>

Prašičereja

Prašičereja ima v Sloveniji dolgo tradicijo, še vedno je ohranjena tradicionalna reja, višja kakovost mesa in izdelkov. Slovenci cenimo izdelke iz mesa prašičev in po tradiciji uživamo njihovo meso. Reja prašičev omogoči zaokrožitev proizvodnje in ustvarjanje dodatnega dohodka za obstoj nekaterih kmetij.

**Pomen prašičereje v Sloveniji**

Slovenska **prireja mesa** prašičev je v letu 2021 k vrednosti kmetijstva prispevala le dobre 3 %, k vrednosti živinoreje pa okoli 8 %. Oba deleža sta se od leta 2000 več kot razpolovila, kar na splošno kaže na nazadovanje in ranljivost panoge v primerjavi z drugimi sektorji kmetijstva.

Ciklično nihanje **števila živali**, ki je sicer značilno za prašičerejo, je po izrazitem zmanjšanju v letih 2003 in 2004, v naslednjih letih ponovno nekoliko poraslo (na 575.000) in se po letu 2006 spremenilo v trend zmanjševanja staleža, ki se še vedno ni ustavil. Po statističnih podatkih je bilo konec leta 2021 v hlevih nekaj več kot 215.000 živali.

**Domača prireja mesa** je v letu 2021 znašala 29.600 ton. **Poraba prašičjega mesa na prebivalca** Slovenije je v zadnjem desetletju okoli petino do desetino večja od povprečja v EU in je znašala nekaj manj kot 33 kg na prebivalca. Poraba med leti nekoliko niha. Najvišja je bila v letih 2004-2006, približno 90.000 ton, v letu 2021 pa 69.067 ton.

**Stopnja samooskrbe** se je gibala od 80 % (2000-2004), 70 % (2005-2008), v letu 2016 padla na 34 % in v letu 2021 znašala 42,8 %.

**Poraba prašičjega mesa** je pri nas ves čas večja od domače prireje, tako da je Slovenija tradicionalni neto uvoznik. V letu 2021 je skupni obseg zunanje trgovine s prašiči (v ekvivalentu klavnih polovic) znašal 85.300 ton. Slovenija uvaža prašiče predvsem v obliki mesa (leta 2021, 85 % celotnega uvoza) ter izvaža predvsem izdelke iz prašičjega mesa (68 % izvoza), izvoz mesa predstavlja 27 %, izvoz živih živali pa 5 %.

Slovenski trg prašičjega mesa je pod močnim vplivom evropskega trga, ekonomičnost prireje pa je odvisna predvsem od ravni odkupnih cen in cen krmil, ki imajo največji vpliv na stroške prireje. Tehnološka raven reje je moderna na velikih farmah in velikih tržnih rejah na kmetijah, domača reja prašičev pa ima predvsem značaj samooskrbne reje in kar pomembno vpliva na oskrbo s prašiči v državi, v osnovi pa ekonomskim kriterijem učinkovitosti ne sledi.